แนวโน้มดัชนีหุ้นไทยเช้านี้ปรับลง
นักวิเคราะห์ฯคาดตลาดหุ้นไทยเช้านี้ปรับตัวลง แนวเดียวกับตลาดภูมิภาคที่ส่วนใหญ่จะปรับตัวลงหลังตัวเลขจ้างงานฯของสหรัฐฯต่ำกว่าคาด
10 เม.ย. 2555

นักวิเคราะห์ฯคาดตลาดหุ้นไทยเช้านี้ปรับตัวลง แนวเดียวกับตลาดภูมิภาคที่ส่วนใหญ่จะปรับตัวลงหลังตัวเลขจ้างงานฯของสหรัฐฯต่ำกว่าคาด 
นายเทิดศักดิ์ ทวีธีระธรรม ผู้อำนวยการอาวุโสฝ่ายวิเคราะห์ บล.เอเซีย พลัส กล่าวว่า ตลาดหุ้นไทยเช้านี้คาดว่าจะปรับตัวลง ในทิศทางเดียวกับตลาดหุ้นอื่นในภูมิภาคเอเชียที่ส่วนใหญ่จะปรับตัวลง ภายหลังจากตัวเลขการจ้างงานนอกภาคเกษตรของสหรัฐฯออกมาต่ำกว่าที่คาดไว้ 
นอกจากนี้ มองว่าตลาดหุ้นไทยพร้อมที่จะปรับฐานอยู่แล้วภายหลังจากที่ได้ปรับตัวขึ้นมาต่อเนื่อง และปัจจัยจากต่างประเทศเป็นตัวเร่งให้ปรับตัวลงได้ อีกทั้งวอลุ่มเทรดก็เชื่อว่าน่าจะบาง เนื่องจากใกล้จะหยุดระยะยาวช่วงสงกรานต์ด้วย พร้อมให้แนวรับ 1,160-1,150 จุด แนวต้าน 1,197 จุด
อนึ่ง กระทรวงแรงงานสหรัฐฯ เปิดเผยตัวเลขจ้างงานนอกภาคเกษตรเพิ่มขึ้น 120,000 ตำแหน่งในเดือนมี.ค. ซึ่งน้อยกว่าคาดการณ์ของนักเศรษฐศาสตร์ส่วนใหญ่ที่ว่าจะเพิ่มขึ้น 203,000 ตำแหน่ง และต่ำกว่าค่าเฉลี่ยในช่วง 3 เดือนก่อนที่ 246,000 ตำแหน่ง ขณะที่อัตราว่างงานขยับลงเล็กน้อยสู่ระดับ 8.2% ในเดือนมี.ค. ซึ่งเป็นระดับต่ำสุดนับแต่เดือนม.ค.2552